હે માતાઓ! ધર્મ, અર્થ, કામ અને મોક્ષ - આ ચારેય પુરુષાર્થના સાધનનું મૂળ ગાય-દેવતા છે. વેદશાસ્ત્ર, પુરાણ અને સાધુ-સંતોએ તમારી મુક્ત કંઠે પ્રશંસા કરી છે. અરે! ધર્મનું સૌભાગ્ય અને વૈભવ તો તમને જ આભારી છે. ભારતમાં ત્રણ માતાઓ માનવામાં આવે છે - (૧) ગાયમાતા (૨) ગંગામાતા અને (૩) ગાયત્રીમાતા. આ ત્રણેય માતાઓ ભારતવાસીઓનું જીવન છે, અને ત્રણેય ઉપર દેશનું ભાવિ અવલંબિત છે. આ ત્રણેય માતાઓ ભારતના લોકોને પોષે છે, તેથી ત્રણેય પૂજનીય અને વંદનીય છે. પરંતુ આ ત્રણેયમાં તમારું સ્થાન ખરેખર આગવું, અનોખું, અજોડ અને અદ્વિતીય છે.